LXXXIV.  Bulla pro Sancto Evurtio Aurelianensi.   (Anno 1146, Febr. 24.) [  Gall. Chr.  nov., VIII, 507.]
Author: Eugenius III

EUGENIUS episcopus, servus servorum Dei, dilectis filiis ROGERIO abbati ecclesiae Sancti Evurtii Aurelianensis, ejusque fratribus, tam praesentibus quam futuris, regularem vitam professis, in perpetuum.

Ad hoc universalis Ecclesiae cura nobis a provisore omnium bonorum Deo est commissa, ut religiosas diligamus personas, et beneplacentem Deo religionem studeamus modis omnibus propagare; nec enim Deo gratus famulatus impenditur, nisi ex charitatis radice procedens a puritate religionis fuerit conservatus. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis servitio, sub beati Petri et nostra protectione suscepimus, et praesentis scripti privilegio communimus. Imprimis siquidem statuentes, ut ordo canonicus secundum beati Augustini Regulam et institutionem fratrum Sancti Victoris Parisiensis, qui per Dei gratiam in eadem ecclesia institutus esse dignoscitur, perpetuis ibi temporibus inviolabiliter conservetur; nulli quoque fratrum post factam ibidem professionem absque abbatis totiusque congregationis permissione liceat ex eodem claustro discedere, discedentem vero absque omnium litterarum cautione nullus audeat retinere. Liceat autem abbati qui pro tempore fuerit, in eum qui, vobis ignorantibus aut invitis, discesserit, si secundo tertiove commonitus redire contempserit, canonicam proferre sententiam. Praeterea quascunque possessiones, quaecunque bona eadem ecclesia impresentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis Deo propitio poterit adipisci, firma vobis et vestris successoribus et illibata permaneant. In quibus haec propriis duximus exprimenda vocabulis: ecclesiam de Seneliaco et ipsum Seneliacum, villam Baldrici cum terris arabilibus et omnibus ad eamdem villam pertinentibus, justitiam quoque ipsius potestatis, id est vicariam, sicut a Carolo rege Francorum ecclesiae vestrae antiquitus donatam esse ejusdem regis privilegium attestatur; ecclesiam de Artheniaco cum terris arabilibus, in quibus olim fuerat villa quae Peculiaris villa dicebatur, et earumdem terrarum decimis et domo in eadem villa sita, quam rex ab omni consuetudine et exactione deliberavit. Item villam quae Boiletum dicitur cum adjacenti territorio et terragio ejusdem villae, et aliis consuetudinibus; villam quae Cunita dicitur, cum omnibus eidem pertinentibus, tam in hominibus quam in terris arabilibus, et decimis et caeteris ejusdem terrae consuetudinibus; terras quas habetis apud Marolium secus Piverim , terras quas habetis apud Romeliacum , terras quas habetis apud Sironville, terras quas habetis apud Moncellos , et prope eas nemus quod vocatur Cantamerula , terras quas habetis in villa que Mantelii vocatur, terras quas habetis apud Merelatum , et alias apud Geminiacum , et quidquid habetis apud Fayacum , villam quae Ursella dicitur prope oppidum Balgentiacum , cum terris arabilibus, et terragio, et totius villae censu et justitia, et caeteris consuetudinibus; praebendam in ecclesia Sanctae Crucis, sicut hactenus eam quiete tenuistis; censum duodecim solidorum, quem vobis Hugo filius Ernaudi; immunitatem quam Carolus Magnus rex Francorum omnibus terris et possessionibus vestris contulit, ut videlicet ab omnibus consuetudinibus et exactionibus quas officiales regis in ipsis capere consueverant liberae sint ubicunque infra reguum suum sint constitutae: obeunte vero te nunc ejusdem loci abbate vel tuorum quolibet successorum, nullus ibi qualibet subreptionis audacia vel violentia praeponatur, nisi quem fratres de ipsius loci collegio, sive de alia congregatione ejusdem ordinis canonice providerint eligendum. Sane laborum vestrorum quos propriis manibus aut sumptibus colitis, sive de nutrimentis vestrorum animalium nullus omnino a vobis decimas exigere praesumat. Illas quoque decimas quae ad jus ecclesiarum vestrarum pertinere noscuntur, de manu laicorum acquirendi vel etiam redimendi liberam vobis concedimus facultatem. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas minuere, retinere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis et honoris sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Redemptoris nostri et Domini Jesu Christi aliena fiat, atque in extremo examine districtae ultioni subjaceat. Cunctis autem eidem loco jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Datum Transtiberim per manum Roberti presbyteri cardinalis et cancellarii, VI Kalendas Martii, indictione nona, Incarnationis Dominicae anno 1146, pontificatus vero domni Eugenii tertii papae anno II.

Notes: ( Seneli ) ( Baudreville ) ( Arthenai ) ( Baulai ) ( Cuni ) ( Mareau ) ( Pitiviers ) ( Roumilli ) ( Monceaux ) ( Chantemêle ) ( Merelay ) ( Gemigni ) ( Fay ) ( Oursel ) ( Baugenci )